Ba Dikgonnye ba itumelela motlakase
Banni ba Dikgonnye mo kgaolong ya Kgatleng ba lebogetse puso go bo e goketse motlakase mo motseng wa bone. Fa a bua mo phuthegong e e neng e buisiwa ke maphata a puso a a farologaneng, modulasetilo wa komiti ya ditlhabololo tsa motse, Rre Kgotso Motlhabane o supile fa ba gokeletswe motlakase morago ga gore ba ikuele mo pusong mme a lebogela seo fela thata. O tsweletse a re ba lebogela puso go tla ka lenaneo la Tirelo Setshaba ka jaanong ditiro tsa bone mo motseng di tsamaya sentle gonne ba thusa mo maphateng ka go farologana. Fa a tswa la gagwe mogokgo wa sekole se se botlana sa Dikgonnye, Rre Sebilong Motlhaping o supile fa motlakase kwa sekoleng o tlisitse pharologanyo e ntsi gonne thuto ya segompieno e tlhokana le one. Le fa go ntse jalo, a re o tshwenngwa ke go tlhoka motshine o o ntsifatsang dipampiri kwa sekoleng sa gagwe. Mme Lydia Keatlholetswe go tswa kwa ofising ya ga molaodi o rotloeditse batho botlhe ba ba tshotsweng ka 1966 go tsenelela mmabontle le rabontle e le tsela ya go itumelela go ipusa ga lefatshe leno go ya kwa ngwageng wa 2016 fa Botswana a tlaa bo a le dingwaga tse di masome a matlhano. O supile fa mo kgaisanyong eo, mofenyi a tlaa atswiwa ka P 5 000, maemo a bobedi e le P3 500 mme wa boraro ene a tlaa itswela ka P1500. A re ba ba tlaa bong ba sa fenya le fa ba na le go tswa ba iphotlhere la le bone ba tlaa atswiwa ka P700 mongwe le mongwe wa bone. Mme Keatlholetswe o rotloeditse kgaolo nngwe le nngwe go dira kgaisanyo eo, a tlhalosa fa botlhe ba ba fenyang mo dikgaolong tsa bone ba ya go gaisana le ba dikgaolo tse dingwe. A re kgaisano eo e tlaa dirwa ngwaga le ngwaga ka kgwedi ya Lwetse go fitlhela ka 2016. E ntse e le kwa phuthegong eo, Mme Mariam Maseke go tswa kwa lephateng le le itebagantseng le go jesa bana ba dikole tse di potlana le dikokelo, o supile fa a sa itumedisiwe ke dijo tse di nnang di senyega mo dikoleng le mo dikokelong gonne o tlhalosa fa ba tlisa dijo tse di lekaneng palo ya bana jalo o ipotsa gore ke eng go nna le tse di senyegang. O tlhalositse fa ngwana yo a fitlhetseng go sena dijo nako ya sekale a na le tetla ya go ya go phaka dijo tseo fa di setse di le teng. E ne ya re ba akgela, banni ba bolela fa ba sa itumedisiwe ke tsela ya motse wa bone ka e ba senyetsa dikoloi ka jalo ba kopa molaodi go e tsibogela. Ba boletse fa ba sena koloi mo kokelong mme ba tlhalosa fa ba dirisa tsa bone fa go na le molwetse yo o isiwang sepatela. BOKHUTLO